
Për disa ndryshime në vendimin nr. 1400, datë 17.10.2008 të këshillit të ministrave “Për organizimin e kurseve në shish dhe trajtimin 
e pjesëmarrësve”

Në mbështetje të nenit 100 të Kushtetutës dhe të neneve 2, 5, 6, 13, 22 e 30 të ligjit nr. 9357, datë 17.3.2005 “Për statusin e punonjësit të Shërbimit Informativ të Shtetit”, me propozimin e Kryeministrit, Këshilli i Ministrave

Vendosi:

1. Në vendimin nr. 1400, datë 17.10.2008 të Këshillit të Ministrave, bëhen këto ndryshime:
a) Pika 3 ndryshohet, si më poshtë vijon:
“3. Nëse në filialet e trajnimit dhe të kualifikimit të institutit nuk garantohet ushqim, kursantët dhe specializantët trajtohen:
- me fjetje dhe kuotë ushqimi ditore, në masën 1 000 (një mijë) lekë/dita, kur distanca kilometrike e vendbanimit nga vendi ku zhvillohet kursi është mbi 50 km;
- me rimbursim të shpenzimeve të udhëtimit, sipas tarifave për distancat kilometrike, të miratuara me aktet, ligjore e nënligjore, në fuqi, kur distanca kilometrike e vendbanimit nga vendi ku zhvillohet kursi është deri në 50 km.”.
b) Pika 6 ndryshohet, si më poshtë vijon:
“6. Punonjësit nga institucionet jashtë SHISH-it, si të akademive ose universiteteve etj., të cilët do të angazhohen në procesin e mësimdhënies, të paguhen sipas kritereve të përcaktuara për punonjësit mësimorë efektivë të universiteteve dhe shkollave të tjera të larta, në aktet ligjore e nënligjore në fuqi.”.
2. Efektet financiare që rrjedhin nga zbatimi i këtij vendimi, të përballohen nga buxheti i vitit 2012, miratuar për Shërbimin Informativ të Shtetit.
3. Ngarkohet Shërbimi Informativ i Shtetit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

